
Projekti „Narva Eesti Gümnaasiumi ümberkorraldamisel tekkiva põhikooli õppehoone ehitamine ja sisustamine“ oma- ja sildfinantseeringu kinnitamine

Otsus võetakse vastu Kohaliku omavalitsuse korralduse seaduse § 22 lõike l punkti 8 alusel.
1. ASJAOLUD JA MENETLUSE KÄIK
Kuni 30. juunini 2016 toimub ettepanekute esitamise voor meetme „Koolivõrgu korrastamine" alategevuses "Põhikoolivõrgu korrastamine perioodil 2014–2020" investeeringute kava koostamiseks. Toetuse eesmärgiks on aidata kaasa koolivõrgu korrastamisele viies üldhariduskoolide hoonetes õppekohad vastavusse demograafiliste muutustega.
Narva Linna Arenduse ja Ökonoomika Amet valmistab koostöös Kultuuriosakonna ja Linnavalitsuse Arhitektuuri ja Linnaplaneerimise Ametiga ette projekti ettepanekut Narva Eesti Gümnaasiumi ümberkorraldamisel tekkiva põhikooli õppehoone ehitamiseks ja sisustamiseks. Projekti kogueelarveks on  planeeritud kuni 3 000 000 eurot.  Narva linna omafinantseering vastavalt meetme tingimustele peab moodustama vähemalt 15% ehk 450 000 eurot. Projekti elluviimine on planeeritud 2016. – 2020. aastale. Linnavolikogu otsusega on vaja kinnitada projekti oma- ja sildfinantseering.
Vastavalt Narva munitsipaalharidussüsteemi arengukavale 2015-2020 luuakse Narva koolivõrgu korrastamisel Narva kaks riigigümnaasiumi, millest üks on eesti õppekeelega põhikooli lõpetanud gümnasistidele. Hetkel olemasolevate kokkulepete järgi peab see riigigümnaasium asuma praeguse Narva Eesti Gümnaasiumi pinnal ehitatud uues hoones. Sellisel juhul vajab Narva koolivõrgu korrastamise tulemusena kujunev eesti õppekeelega põhikool koolimaja. Hetkeseisu prognoosi järgi on eesti õppekeelega põhikoolis aastatel 2015-2021 õppekohtade arv ~130-150, alates aastast 2022 on vajalike õppekohtade arv ~120. Siiski on oluline koolimaja kavandamisel planeerida 216 õppekohta: klassikomplektide täitumus võib erinevatel õppeaastatel olla erinev. Koolimaja jätkusuutlikkuse mõttes tuleb planeerida koolihoonet 9 klassikomplektile juhindudes põhikooli- ja gümnaasiumiseaduse § 26 lõikest 1, mille kohaselt on klassi täitumuse ülemine piirnorm põhikoolis 24 õpilast.
Projekt on vastavuses Narva linna arengukavaga 2008-2019:
Narva linna arengukava strateegiline eesmärk 4.1: „Linnas on loodud konkurentsivõimeline üldhariduskoolide, koolieelsete lasteasutuste ja huvikoolide süsteem“.

Tegevussuund 4.1.2 viia vastavusse munitsipaalõppeasutuste materiaal-tehniline baas tänapäeva nõuetega.

Ülesanne 4.1.2.1 koolide, lasteaedade ja huvikoolide remont

Ülesanne 4.1.2.2 varustamine kaasaegse tehnika ja vajaliku inventariga

Tegevus: koolide ja gümnaasiumide projekteerimine ja renoveerimine

Projekt on vastavuses Narva munitsipaalharidussüsteemi arengukavaga 2015-2020:

Eesmärk 1: Kvaliteetne ja konkurentsivõimeline haridus

1.3 Koolivõrk, lasteaedade võrk on stabiilne, samas on avatud vajalikele põhjendatud muudatustele
1.3.2 Koolivõrgu optimeerimine.

1.3.2.2 2016. aastal Haridus- ja Teadusministeeriumiga ühiste kavatsuste kokkuleppe allkirjastamine 2 riigigümnaasiumi (üks vene õppekeelega põhikooli lõpetajatele, teine eesti õppekeelega põhikooli lõpetajatele) asutamise osas.

1.3.2.3 Riigiomandis oleva 2 gümnaasiumi (üks vene õppekeelega põhikooli lõpetajatele, teine eesti õppekeelega põhikooli lõpetajatele) loomine 2019. aastaks.

1.3.2.3.1 Taotleda Haridus- ja Teadusministeeriumilt eesti õppekeelega gümnaasiumi loomisel, et eesti õppekeelega põhikool ja loodav eesti õppekeelega gümnaasium asuksid ühes hoones või vahetus läheduses asuvates hoonetes.

2. ÕIGUSLIKUD ALUSED
KOKS § 22 lg 1 punkti 8 kohaselt kuulub laenude võtmine, võlakirjade emiteerimine, kapitalirendi- ja faktooringukohustuste võtmine, kohustuste võtmine kontsessioonikokkulepete alusel, kohaliku omavalitsuse üksuse finantsjuhtimise seaduse § 34 lõikes 7 nimetatud rendikohustuste võtmine, muude tulevikus raha väljamaksmist nõudvate pikaajaliste kohustuste võtmine ning piirmäära kehtestamine rahavoogude juhtimiseks võetavale laenule volikogu pädevusse.
3. OTSUS
3.1 Kinnitada projekti „Narva Eesti Gümnaasiumi ümberkorraldamisel tekkiva põhikooli õppehoone ehitamine ja sisustamine“ omafinantseering aastatel 2016-2020 kokku kuni 450 000 eurot laenu arvelt, sh:
2016. aastal – kuni 15 000 eurot;

2017. aastal – kuni 35 000 eurot;

2018. aastal – kuni 100 000 eurot;

2019. aastal – kuni 200 000 eurot;

2020. aastal – kuni 100 000 eurot.
3.2 Kinnitada projekti „Narva Eesti Gümnaasiumi ümberkorraldamisel tekkiva põhikooli õppehoone ehitamine ja sisustamine“ sildfinantseerimine kokku kuni 600 000 eurot:
2019. aastal  - kuni 300 000 eurot;

2020. aastal – kuni 300 000 eurot.
3.3 Volitada Narva linnapead Tarmo Tammistet allkirjastama projekti ettepanekut.

4.  VAIDLUSTAMINE

Otsust on võimalik vaidlustada Tartu Halduskohtu Jõhvi kohtumajas 30 päeva jooksul arvates otsuse teatavakstegemisest.

5.  OTSUSE JÕUSTUMINE
Otsus jõustub seadusega sätestatud korras.

Aleksandr Jefimov
Linnavolikogu esimees

PAGE  
2

